Tiener in Bloemhof doodgeskiet | Maroela Media
Tiener in Bloemhof doodgeskiet
Die situasie in Boitumelong op 8 April. Foto: SAPD
'n Tienerseun is Woensdag in Christiana in Noordwes tydens gewelddadige betogings in die Bloemhof-omgewing doodgeskiet.
Thandi Modise, die premier van Noordwes, het Donderdag in 'n verklaring gesê die seun was glo deel van 'n groep betogers wat, op pad na die dorp, winkels in die gebied geplunder het. "Die eienaar van 'n kroeg het na bewering op die groep geskiet en die seun is noodlottig gewond," het Modise gesê. Twee ander is in die skietery beseer.
"Ons is hartseer oor die verlies van so 'n jong lewe in sulke ongelukkige omstandighede. Ons betoon ons medelye aan die familie wat 'n geliefde verloor het," het sy bygevoeg. Sy het die gemeenskap vir kalmte gevra. "Alles moet gedoen word om die situasie te laat bedaar en te verhoed dat privaat- en openbare geboue verwoes word."
Inwoners van die buurdorp, Boitumelong, het verlede week met gewelddadige diensleweringsbetogings begin. Betogers het Maandag die N12-pad versper en verskeie besighede, 'n munisipale gebou, gemeenskapsaal en vyf huise afgebrand. Die huise behoort aan die burgemeester, twee raadslede en twee polisiebeamptes.
Die betogings het Dinsdag na Coverdale in Christiana uitgebrei, waar die gemeenskapsaal afgebrand is. Altesaam 12 huise van polisiebeamptes is Dinsdag in Boitumelong aan die brand gesteek. Winkels in Bloemhof wat aan uitlanders behoort, is Woensdag geplunder en betogers het die dorp se paaie met brandende bande versper.
Modise en afgevaardigdes van die provinsie gaan Donderdag om 15:00 inwoners van Boitumelong toespreek. 'n Onafhanklike taakspan is aangestel om die inwoners se klagtes te ondersoek. Inwoners van Bodibe in Itsoseng naby Lichtenburg, sal Vrydag toegespreek word. – SAPA
Bloemhof brand weer
betogings dienslewering verkiesing
Ek wens die geweldadigheid wil nou end kry. Regtigwaar, hulle verniel ons land.
En nou is een dood, terwyl hy betoog en verwoes en verniel en afgebreek het. En hulle voel hartseer oor die verlore lewe? Ek is nie snaaks nie, maar as hy nie daar was nie, het hy nog gelewe.
….ek sal graag wil weet wie die Einstein is wat verantwoordelik was vir hierdie berig…. Met sulke patetiese beriggewing is Maroela nou op dieselfde vlak as die ander groot sensasiebehepte nuusblaaie…
Wat besig is om in Bloemhof en Christiana te gebeur is nie betogings nie, dit is anargie. Miljoene der miljoene rand se skade is reeds aangerig deur die gepeupel. Dink maar aan die 12 polisiemanne se huise wat afgebrand is. Dit is nie net die geboue wat uitbrand nie – al hul persoonlike eiendom in die huise ook. Dit lyk ook nie vir my of die polisiemanne toegelaat word om hul eiendom met hulle vuurwapens te beskerm nie, dan sou daar mos meer ongevalle gewees het. Wat gaan nou gebeur wanneer die gepeupel begin om blankes se huise aan te… Lees meer »
Maroela – moet julle nie steur aan die ou wat hierbo kom gal braak oor jul beriggewing nie, Jul beriggewing is goed en hou `n mens op hoogte met die nuutste nuusgebeure, Doet so voort.
Met al die dinge in die wereld wat aangaan kan ek wragtig nie glo dat daar nog mense is soos hier bo soos Joggie wat mense onnodig afkraak en sleg se nie. Liewe hemel as jy nie iets goeds te se het nie bly sit!!!! Ek bly ook in die kontrei en sien absoluut niks verkeerd met die berig nie! Jy is kwaad vir jou eie as nou haal jy dit op ander mense uit! Ek sou my skaam as ek jy was!!!!! Jy het goed gedoen Phillip Bruwer!